June Fernández

June Fernández Casete (Bilbo, Bizkaia, 1984ko abenduaren 7a) kazetaria eta eragile feminista transmaribibolloa da. Pikara Magazine aldizkari digital feministaren sortzaileetako bat izan zen 2010ean, eta haren koordinazio taldean jardun zuen hamar urtez. Egun, Euskal Autonomia Erkidegoko ijito emakumeen AMUGE elkartean lan egiten du, eta kazetari autonomoa da: Pikara Magazinen ez ezik, Argia eta Ttap aldizkarietan ere argitaratzen ditu bere artikulu, erreportaje eta elkarrizketak. Euskara eta generoa ardatz dituzten proiektuak sustatu ditu.

2024ko kazetaritza alorreko Ricardo Arregi sarian finalista izan zen Nerabeak eta sexu-heziketa: pornoa ote da arazoa? erreportaiarekin.

 Bizitza 
June Fernández 1984ko abenduaren 7an jaio zen, Bilbon (Bizkaia). 2006. urtean Kazetaritzan lizentziatu zen Euskal Herriko Unibertsitatean. Managuan (Nikaragua) urtebetez bizi izan zen. 

 Ibilbidea 

El País egunkarian lan egin zuen (2006-2009). 2009tik 2011ra SOS Arrazakeria Bizkaian liberatua izan zen, komunikazio eta sentsibilizazio lanetan. 2010. urtetik aurrera Pikara Magazine aldizkari digital feministaren koordinazio taldean lan egin zuen, edizio inprimatua barne.  Hedabide hauekin kolaboratu du, besteak beste, erreportaje, elkarrizketa zein iritzi artikuluen bidez: Eldiario.es, Diagonal, El Salto, Berria, Crìtic, Revista 5W, Altaïr Magazine, Viento Sur. 2013tik aurrera, Argian iritzi artikulu bat publikatzen du hilero. Frida eta Emakunde aldizkari espezializatuetan ere kolaborazioak egin ditu.

2006-2014 bitartean blogari aktiboa izan zen: Puntos supensivos blog pertsonalarekin hasi zen; eta gero, Mari Kazetari deituraz, Gente Digital blogosferan hasieran, Diagonal egunkarian ondoren. 

Euskal Autonomia Erkidegoko berdintasunerako eta ahalduntzerako eskoletan eta Eusko Jaurlaritza, Gipuzkoako Foru Aldundia bezalako erakundeetan eta EITB nahiz Argia hedabideetan lantegiak eta ekintzak egin ditu.

Militantzia feminista eta antiarrazista SOS Arrazakerian hasi zuen. 2008an, Lucia Martínez Odriozolarekin batera, Kazetarion Berdinsarea sortu zuen, Genero-ikuspegidun Kazetarien Euskal Sarea, genero-parekidetasunaren aldeko 30 profesional inguru biltzen dituena. Genero-ikuspegidun Kazetarien Nazioarteko Sariaren kide da. Gaur egun, Larrabetzuko Zutunik talde feministako kide da.

2016. urtean, 10 ingobernables, historias de transgresión y rebeldía, argitaratu zuen, kazetaritza narratibokoa. Bilbotik Managuara, Kubatik nahiz El Salvadortik igarota, genero-disidenteen istorioak kontatzen du, jende askea, normaltasun-eredu mugatu eta aspergarrian itotzea baino lehen bizitza konplikatzea nahiago dutenak. 2020an, argitaratuko erreportaje eta elkarrizketekin, Abrir el melón liburua argitaratu zuen, edozer esparrutako indarkeria matxistari, sexu aniztasunari zein kultura feministari buruzko hausnarketa material gisa, bai eta aurreiritziak eta dogmak puskatzen laguntzeko bidetzat ere.

 Argitalpenak 
 10 ingobernables: historias de transgresión y rebeldía (Libros del K.O., 2016). ISBN: 978-84- 16001-60- 6.
 Abrir el melón. (Libros del K.O., 2020). ISBN:978-84-17678-44-9.

 Lan kolektiboetan parte hartzea 
Beste zenbait egilerekin:
 2013: El relaxing café con leche y otros hitos de la marca España.
 2014: Solidaridad en tiempos de crisis (argitaletxea: Mugarik Gabe Icaria).
 2019: Feminismos. Miradas desde la diversidad(argitaletxea: Pikara Magazine).
 2020: Maternidades cuir. Editoreak: Eva Abril eta Gracia Trujillo. Argitaletxea: Egales.
 2023: Mariokerrak. Nola esan/izan bollera euskaraz.

 Sariak 
 Europar Batasunaren Espainiako Kazetaritza Saria, Juntos Contra la Discriminación intersexualitateari buruzko erreportaje honekin ¿Será niño o niña? Paloma Migliacciorekin batera.
 II. Colombine kazetaritza saria. Asociación de Periodistas – Asociación de la Prensa de Almería (AP-APAL) elkarteak antolat, Yo quiero sexo pero no así erreportajeagatik. Erreportaje hori Pikara Magazine aldizkari digitalean argitaratu zen eta  eldiario.es aldizkarian, 2013an.
 Ameco Prensa-muje VII. Sariak, Píkara Magazine genero ikuspegia duen aldizkari digitalaren proiektua abian jartzeagatik eta finkatzeagatik, 2013.
 Valentziako Unibertsitateko X. Manuel Castillo Saria, «El pueblo nico prefiere reir que morir» kronikagatik, 5W aldizkarian argitaratua, 2019.
 2024ko kazetaritza alorreko Ricardo Arregi sarian finalista izan zen Nerabeak eta sexu-heziketa: pornoa ote da arazoa? erreportajearekin.

 Erreferentziak 

 Kanpo estekak 

 Pikara Magazine



Kategoria:Euskal Herriko feministak
Kategoria:Euskal kazetariak
Kategoria:Arabako idazleak
Kategoria:Euskal Herriko gaztelaniazko idazleak
Kategoria:XXI. mendeko emakume idazleak
Kategoria:XXI. mendeko Euskal Herriko idazleak
Kategoria:Emakume kazetariak
Kategoria:Euskal Herriko LGBT pertsonak
Kategoria:Euskal Herriko Unibertsitateko ikasleak
Kategoria:Euskal Herriko gizarte ekintzaileak